Matul dawn l-aħħar jiem ħassejt sodisfazzjon kbir għax bdejt nara l-frott li tant kont ilni nistinka għalih permezz ta' ħidmieti fostkom il-Qriema! Ħidma li nwegħedkom li se tkompli għaddejja b'entużjażmu u ħeġġa fil-jiem li ġejjin! Aħna bħala Gvern bdejna nwettqu wegħda elettorali oħra li kienet saret qabel l-aħħar elezzjoni ġenerali tal-2013, dik li jinbena l-pont pedonali tal-Imrieħel li jgħaqqad iż-żona Tal-Blat 2 mal-kumplament ta' Ħal Qormi. Permezz ta' dan qegħdin nuru li aħna m'aħniex Gvern li nwiegħdu biss, imma aħna Gvern li nwettqu, fejn din il-ġimgħa bdew jitqiegħdu f'posthom l-istrutturi tal-ġenb li fuqhom se jkun qed jistrieħ il-pont rispettiv. Hawnhekk ta' min infakkar b'diqa t-telfa li kien sofra l-pajjiż taż-żewġ tfajliet Qriema lura fl-2005 permezz ta' aċċident tat-traffiku f'din it-triq. Emma Housley ta' 17-il sena u Graziella Fenech ta' 13-il sena tilfu ħajjithom. Traġedja li kienet waslet biex jiġu installati kameras tal-veloċità. Dak iż-żmien jiena kont ktibt personalment li dan ma kienx biżżejjed. Aktar ma jgħaddi ż-żmien aktar bdiet tinħass il-ħtieġa li jinbena dan il-pont. Ir-residenti ta' din iż-żona ta' kuljum jgħixu fi tbatija u f'riskju kbir biex sempliċiment jaslu saċ-ċentru ta' Ħal Qormi, pereżempju biex jagħmlu x-xirja tagħhom. Il-komunità li tgħix f'Tal-Blat 2, komunità li tikkonsisti f'madwar 50 familja f'żona li hija prattikament waħda residenzjali, triq taqsam b'sogru kbir għal ħajjithom u dan għalina ma kienx aċċettabbli. Il-ħidma kienet rat il-bidu tagħha permezz tal-Eċċellenza tagħha l-President ta' Malta Marie-Louise Coleiro Preca, dak iż-żmien Membru Parlamentari, li kienet ressqet il-kwistjoni quddiem il-Parlament fejn għamlet diversi mistoqsijiet parlamentari. Sfortunatament dak iż-żmien kellna bħala Ministru lil Austin Gatt fejn kien saħaq li dan il-pont ma kienx wieħed vijabbli minħabba li ma jgħaddux daqshekk nies miż-żona! Ministru li kien wera kemm kellu għal qalbu lill-poplu Malti, speċjalment lill-Qriema! Aħna ma qtajniex qalbna u konna morna nżuru lil dawn il-familji li joqogħdu f'Tal-Blat 2 u smajna l-karba ta' kull wieħed u waħda minnhom. Minn dak iż-żmien li smajt il-karba ta' kull familja fiż-żona għamilt wegħda miegħi nnifsi li nkompli naħdem biex ix-xewqa tagħhom issir realtà, fejn attendejt għal diversi laqgħat ma' persuni tekniċi involuti fil-proġett u minħabba l-komunità anzjana li hemm tgħix fiż-żona, ħdimt ukoll biex jitwaħħal lift għall-użu tagħhom. Infatti fl-10 ta' Ġunju 2013, waqt is-Seduta Parlamentari Numru 31 ressaqt Mistoqsija Parlamentari numru 2673 indirizzata lill-Ministru għat-Trasport u l-Infrastruttura Joe Mizzi fejn staqsejtu dwar is-sitwazzjoni fuq il-proposta tal-pont u meta kien beħsiebu jinbeda x-xogħol. Dak iż-żmien kont staqsejtu wkoll jistax il-Ministru jara li jiġu emendati l-pjanti skont il-permess tal-Awtorità dwar l-Ambjent u l-Ippjanar li hemm eżistenti biex il-pont jakkomoda lir-residenti anzjani ta' dik iż-żona li ma jifilħux jitilgħu rampi kif kienu proposti fil-permessi oriġinali. B'sodisfazzjon, it-tweġiba tal-Ministru kienet li r-rampi se jkunu konformi mal-linji gwida t'aċċessibbiltà ppubblikati mill-KNPD (Kummissjoni Nazzjonali Persuni b'Diżabbiltà). Fl-2015 kienet ġiet ippubblikata sejħa għall-kostruzzjoni ta' pont pedonali, fejn imbagħad lejn l-aħħar tas-sena l-oħra Transport Malta daħlet fi ftehim ma' kuntrattur privat għall-bini, fejn aħna bħala Gvern se nkunu qegħdin nipprovdu l-art u l-ispazju, filwaqt li l-kuntrattur se jkun responsabbli mill-kostruzzjoni, manutenzjoni u l-operat tal-pont. Il-pont tal-azzar, li se jkun twil 30 metru, se jkun jinkorpora fih taraġ u lift li jiggarantixxu aċċessibbiltà totali għal kulħadd. Il-pont se jkun qed iżomm fuqu numru ta' pannelli u se jkun mgħotti bi skrin arkitettoniku. Minħabba kwistjoni ta' sigurtà, il-pont se jkun mgħammar ukoll b'numru ta' kameras tas-sigurtà. Wara dan kollu ninsab tassew kburi li nifforma parti minn dan il-Gvern fejn ta' kuljum inħossu l-polz soċjali tal-poplu, fejn mhux inwiegħdu biss bħall-amministrazzjoni preċedenti, iżda nwettqu dak li nwiegħdu!